****

8 Μαρτίου 2022

Εφημερίδα «Κοντέα πολλών χαρίτων γέμει…»,

Αγαπητοί συγχωριανοί και συγχωριανές,

Το Κ. Σ. Κοντέας σας ενημερώνει ότι προχωρεί στην έκδοση του ένατου φύλλου της εφημερίδας του χωριού μας «Κοντέα πολλών χαρίτων γέμει…».

Η βασική επιδίωξή του να κρατεί με αυτή την έκδοση ενήμερους όλους τους Κοντεάτες και όχι μόνο, για τις ετήσιες δραστηριότητές του, καθώς και για τα πεπραγμένα των οργανωμένων φορέων της κοινότητάς μας τα οποία δραστηριοποιούνται στην προσφυγιά, ικανοποιήθηκε σε μεγάλο βαθμό. Ταυτόχρονα με την έκδοση της εφημερίδας το Κ. Σ ευελπιστεί να συνεχιστεί η προσπάθεια καταγραφής της ανθρωπογεωγραφίας, της ιστορίας και των παραδόσεων του χωριού μας, καθώς και των δημιουργικών δραστηριοτήτων των νεότερων σε ηλικία συγχωριανών μας.

Με αυτό το σκεπτικό, απευθύνεται και πάλιν προς όλους τους Κοντεάτες και τις Κοντεάτισσες να στηρίξουν, όχι μόνο ως αναγνώστες αλλά και ως συνεργάτες, την προσπάθεια προβολής και συντήρησης της μνήμης του κατεχόμενου χωριού μας. Το Κ. Σ. Κοντέας δέχεται για αξιοποίηση (μετά από αξιολόγηση της Συντακτικής Επιτροπής) κείμενα, φωτογραφικό υλικό και άλλες συνεργασίες τα οποία θα πρέπει να αποστέλλονται στην ηλεκτρονική διεύθυνση του Κ. Σ. Κοντέας (k.s.konteas@gmail.com), μέχρι τις 30 Ιουνίου 2022.

Οι πιο πάνω συνεργασίες θα πρέπει να αφορούν συγχωριανούς/ες οι οποίοι/ες δραστηριοποιούνται στην Κύπρο ή στο εξωτερικό και έχουν σχέση με τις τέχνες και τον πολιτισμό, τον αθλητισμό, τις επιστήμες και άλλα συναφή πεδία δραστηριοτήτων. Επίσης, μπορούν να αποστέλλονται κείμενα τα οποία αναφέρονται στα ήθη και τα έθιμα, στις παραδόσεις και στην ιστορία του χωριού μας. Με την ευκαιρία αυτή το Κ. Σ. Κοντέας ευχαριστεί όλους όσοι έδωσαν κείμενά τους μέχρι σήμερα, καθώς και όσους στήριξαν αυτή την προσπάθειά του οικονομικά ή με οποιοδήποτε άλλο τρόπο.

Με εκτίμηση,

Χαράλαμπος Κρασιάς

Πρόεδρος Κ.Σ Κοντέας